વિદેશપ્રધાને ભાજપ માટે મહિલાઓની સુરક્ષા, સ્વાવલંબન અને સશક્તિકરણ એમ ત્રણ મુખ્ય મુદ્દાઓ હોવાનું જણાવવા સાથે બેટી બચાવો અને ઘરેલુ હિંસાના મુદ્દા સાથે ટાઉન હોલનો પ્રારંભ કર્યો હતો. તેમણે કહ્યું કે જે દેશમાં વર્ષમાં 2 વાર નવરાત્રિ ઉજવાય અને છેલ્લા દિવસે કન્યાઓની પૂજા કરે તે દેશમાં દીકરીઓનો ગર્ભપાત થાય તે ગંભીર સમસ્યા છે. આ માટે ભાજપ સરકારે વિવિધ પ્રકારે સુરક્ષા નિશ્ચિત બનાવી છે. મહિલાઓ માટે ગુજરાતમાં 142 યોજનાઓ હોવાનું જણાવ્યું હતું. રાહુલ ગાંધીએ તાજેતરમાં કરેલા ગુજરાત પ્રવાસ દરમિયાન આરએસએસમાં મહિલાઓ શોર્ટ્સમાં કેમ દેખાતી નથી તેવી રીમાર્ક કરી હતી તેના પર પ્રશ્ન પૂછાતાં તેમણે પીઢ નેતાને છાજે તેમ જવાબ આપતાં જણાવ્યું કે તેમની આવી અભદ્ર ટીપ્પણી અંગે પ્રતિક્રિયા આપવી મહત્ત્વનું નથી.